CELEX: 32008D0967
Language: mt
Date: 2008-12-12 00:00:00
Title: 2008/967/KE: Deċiżjoni tal-Kummissjoni tat- 12 ta' Diċembru 2008 li tikkonċerna n-nuqqas tal-inklużjoni tal-monossidu tal-karbonju fl-Anness I tad-Direttiva tal-Kunsill 91/414/KEE u l-irtirar tal-awtorizzazzjonijiet għall-prodotti għall-protezzjoni tal-pjanti li fihom din is-sustanza (notifikata taħt id-dokument numru C(2008) 8077) (Test b’relevanza għaż-ŻEE)

20.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 344/121
            
         DEĊIŻJONI TAL-KUMMISSJONI
   tat-12 ta' Diċembru 2008
   li tikkonċerna n-nuqqas tal-inklużjoni tal-monossidu tal-karbonju fl-Anness I tad-Direttiva tal-Kunsill 91/414/KEE u l-irtirar tal-awtorizzazzjonijiet għall-prodotti għall-protezzjoni tal-pjanti li fihom din is-sustanza
   (notifikata taħt id-dokument numru C(2008) 8077)
   (Test b’relevanza għaż-ŻEE)
   (2008/967/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u partikolarment fir-raba’ subparagrafu tal-Artikolu 8(2) tagħha,
   Billi:
   
               (1)
            
            
               L-Artikolu 8(2) tad-Direttiva 91/414/KEE jipprovdi li tul it-12-il sena ta’ wara n-notifika ta’ din id-Direttiva, Stat Membru jista’ jawtorizza t-tqegħid fis-suq ta’ prodotti għall-protezzjoni tal-pjanti li fihom sustanzi attivi mhux elenkati fl-Anness I ta’ din id-Direttiva li diġà jkunu fis-suq sentejn wara d-data tan-notifika, waqt li dawk is-sustanzi jkunu qegħdin jiġu eżaminati ftit ftit fil-qafas ta’ programm tax-xogħol.
            
         
               (2)
            
            
               Ir-Regolamenti tal-Kummissjoni (KE) Nru 1112/2002 (2) u (KE) Nru 2229/2004 (3) jistabbilixxu r-regoli ddettaljati għall-implementazzjoni tar-raba’ stadju tal-programm tax-xogħol imsemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom ikunu vvalutati biex possibbilment jiġu inklużi fl-Anness I tad-Direttiva 91/414/KEE. Dik il-lista tinkludi l-monossidu tal-karbonju.
            
         
               (3)
            
            
               L-effetti fuq is-saħħa tal-bniedem u fuq l-ambjent tal-monossidu tal-karbonju ġew vvalutati skont il-kundizzjonijiet stabbiliti fir-Regolamenti (KE) Nru 1112/2002 u (KE) Nru 2229/2004 għall-firxa tal-użi proposti min-notifikant. Barra dan, dawk ir-Regolamenti jaħtru lill-Istati Membri Relatur li jridu jissottomettu r-rapporti tal-valutazzjoni rilevanti u r-rakkomandazzjonijiet lill-Awtorità Ewropea dwar is-Sigurtà fl-Ikel (EFSA) skont l-Artikolu 20 tar-Regolament (KE) Nru 2229/2004. Għall-monossidu tal-karbonju l-Istat Membru Relatur kien l-Italja u l-informazzjoni rilevanti kollha kienet sottomessa f’Novembru 2007.
            
         
               (4)
            
            
               Il-Kummissjoni eżaminat il-monossidu tal-karbonju skont l-Artikolu 24a tar-Regolament (KE) Nru 2229/2004. L-Istati Membri u l-Kummissjoni permezz tal-Kumitat Permanenti dwar il-Katina tal-Ikel u s-Saħħa tal-Annimali rrivedew abbozz ta’ rapport dwar din is-sustanza u ffinalizzawh fis-26 ta’ Settembru 2008 fil-format tar-rapport ta’ reviżjoni tal-Kummissjoni.
            
         
               (5)
            
            
               Waqt l-eżaminar ta’ din is-sustanza attiva mill-Kumitat, fejn ġew ikkunsidrati l-kummenti tal-Istati Membri, ġie konkluż li hemm indikazzjonijiet ċari li wieħed jista’ jistenna li għandha effetti ħżiena fuq is-saħħa tal-bniedem u partikolarment li l-fatti kruċjali neqsin ma jippermettux li jkun ffissat AOEL li wieħed jista’ joqgħod fuqu u dan il-valur huwa neċessarju biex issir l-valutazzjoni tar-riskju. Barra dan, tħassib ieħor li ġie identifikat mill-Istati Membri Relaturi fir-rapport ta’ valutazzjoni ta’ din is-sustanza huwa mdaħħal fir-rapport tar-reviżjoni dwarha.
            
         
               (6)
            
            
               Il-Kummissjoni stiednet lin-notifikant biex jissottometti l-kummenti tiegħu dwar ir-riżultati tal-istudju fuq il-monossidu tal-karbonju u dwar jekk kellux intenzjoni jkompli jiffavorixxi s-sustanza. In-notifikant issottometta l-kummenti tiegħu u dawn ġew studjati bir-reqqa. Madankollu, minkejja r-raġunijiet ippreżentati min-notifikant, id-dubji li kienu identifikati ma setgħux jiġu eliminati, u l-istimi li saru fuq il-bażi tal-informazzjoni sottomessa ma wrewx li wieħed jista’ jistenna li, fil-kondizzjonijiet tal-użu proposti, il-prodotti għall-protezzjoni tal-pjanti li fihom il-monossidu tal-karbonju ġeneralment jistgħu jissodisfaw il-kondizzjonijiet meħtieġa kif miktubin fl-Artikolu 5(1)(a) u (b) tad-Direttiva 91/414/KEE.
            
         
               (7)
            
            
               Għalhekk il-monossidu tal-karbonju ma għandux ikun imdaħħal fl-Anness I tad-Direttiva 91/414/KEE.
            
         
               (8)
            
            
               Għandhom jittieħdu l-miżuri biex ikun żgurat li kull awtorizzazzjoni mogħtija għall-prodotti għall-protezzjoni tal-pjanti li fihom il-monossidu tal-karbonju jiġu rtirati f’medda ta’ żmien stipulat u ma jkunux imġeddin u li ma jingħatawx awtorizzazzjonijiet ġodda għal dawn il-prodotti.
            
         
               (9)
            
            
               Kull perjodu ta’ żmien li jingħata żejjed minn Stat Membru għar-rimi, ħażna, tqegħid fis-suq jew użu ta’ stokkijiet eżistenti ta’ prodotti għall-protezzjoni tal-pjanti li fihom il-monossidu tal-karbonju għandu jkun limitat sa 12-il xahar biex l-istokkijiet eżistenti jkunu jistgħu jintużaw għal staġun żejjed wieħed, u b’hekk ikun żgurat li l-prodotti għall-protezzjoni tal-pjanti li fihom il-monossidu tal-karbonju jibqgħu disponibbli għal 18-il xahar mill-adozzjoni ta’ din id-Deċiżjoni.
            
         
               (10)
            
            
               Din id-Deċiżjoni hi bla ħsara għas-sottomissjoni tal-applikazzjoni għall-monossidu tal-karbonju skont l-Artikolu 6(2) tad-Direttiva 91/414/KEE u r-Regolament tal-Kummissjoni (KE) Nru 33/2008 tas-17 ta’ Jannar 2008 li jistipolaw regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm tax-xogħol imsemmi fl-Artikolu 8(2) ta’ din id-Direttiva imma li ma daħlux fl-Anness I tagħha (4), minħabba l-possibbiltà li jkunu mdaħħlin fl-Anness I tagħha.
            
         
               (11)
            
            
               Il-miżuri li tipprovdi għalihom din id-Deċiżjoni jaqblu mal-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
            
         ADDOTTAT DIN ID-DEĊIŻJONI:
   Artikolu 1
   Il-monossidu tal-karbonju mhuwiex se jkun imdaħħal bħala sustanza attiva fl-Anness I tad-Direttiva 91/414/KEE.
   Artikolu 2
   L-Istati Membri għandhom jassiguraw li:
   
               (a)
            
            
               l-awtorizzazzjonijiet għall-prodotti għall-protezzjoni tal-pjanti li fihom il-monossidu tal-karbonju jiġu rtirati sat-12 ta’ Ġunju 2009;
            
         
               (b)
            
            
               ma tingħata jew tiġġedded l-ebda awtorizzazzjoni għall-prodotti għall-protezzjoni tal-pjanti li jkun fihom il-monossidu tal-karbonju mid-data tal-pubblikazzjoni ta’ din id-Deċiżjoni ‘l quddiem.
            
         Artikolu 3
   Kull perjodu ta’ żmien li jingħata żejjed mill-Istati Membri skont id-dispożizzjonijiet tal-Artikolu 4(6) tad-Direttiva 91/414/KEE, għandu jkun qasir kemm hu possibbli u jagħlaq mhux aktar tard mit-12 ta’ Ġunju 2010.
   Artikolu 4
   Din id-Deċizjoni hija indirizzata għall-Istati Membri.
   
      Magħmula fi Brussell, 12 ta’ Diċembru 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1.
   
      (2)  ĠU L 168, 27.6.2002, p. 14.
   
      (3)  ĠU L 379, 24.12.2004, p. 13.
   
      (4)  ĠU L 15, 18.1.2008, p. 5.